钦定古今图书集成/明伦汇编/官常典/第727卷 > 杨霆
## 钦定古今图书集成/明伦汇编/官常典/第727卷 > 杨霆

按《宋史忠义传》：“霆字震仲，少有志节，以世泽奏补将
士郎，铨试第一，授修职郎，桂岭主簿，有能声。五中漕
举，改鄂州教授，迁复州司理参军，转常澧观察推官，
擢知监利县。县有疑狱，历年不决，霆未上微服，廉得
其实，立决之，人称神明。辟荆湖制置司干官。吕文德
为帅，素慢侮士，常试以难事，霆仓卒立办，皆合其意。”
一日，谓曰：“朝廷有密旨，出师策应淮东，谁可往者？”即
对曰：“某将可。”又曰：“兵器粮草若何？”即对曰：“某营兵马，
某库器甲，某处矢石，某处刍粮。”口占授吏，顷刻案成。
文德大惊曰：“吾平生轻文人，以其不事事也。公材干
如此，何官不可为，吾何敢不敬？”密荐诸朝，除通判江
陵府。江陵大府，雄据上流，表里襄、汉，西控巴、蜀，南扼
湖、广，兵民杂处，庶务丛集，霆随事裁决，处之泰然。暇
日诣郡庠与诸生讲学，又取隶官闲田，增益廪稍，选
民“之强壮，当农隙训练之，时付以器械，杂兵行肄习，
亲阅试行赏，以激劝之。”未几，有能擐甲骑射者，遂皆获其用，而兵不复扰。民。丁内艰，德祐初，起复奉议郎、
湖南安抚司参议，与安抚司李芾协力战守。霆有心
计，善出奇应变，帅府机务，芾一以委之。城初被围，日
夜守御，数日西北隅破。霆麾兵巷战，抵暮增筑月城，
比旦城复完，策厉将士，以死守之。城既破，霆赴水死，
妻妾奔救无及，遂皆死。